Sjálfur vil ég sóma Björgvins Halldórssonar sem mestan og bestan , svo öll bið og vandræðagangur er til vansa . Halldór Árni Sveinsson skrifar : Það er til marks um hve hróður okkar litla , meina stóra bæjarfélags , Hafnarfjarðar , hefur borist um alla heimsbyggðina , að önnur helsta menningarborg heimsins , Hollywood , hefur nú gert kröfu um að lítill virðingarvottur við helsta samtímatónlistarmann bæjarins verði fjarlægður úr breiðstræti bæjarins . Og bannað bæjarstjórninni að leggja fleiri stjörnur í götu annarra listamanna sem þó var hugmyndin frá byrjun . Nú þarf að bregðast skjótt við , því ekki má skapa bæjarsjóði skaðabótaábyrgð upp á tugi knatthúsa , en að sama skapi verðum við , að öllu gamni slepptu , að haga virðingu bæjarins þannig , og enn frekar listamannsins sem með þessu var verðskuldaður sómi sýndur , að viðurkenningin standi . Og jafnvel fái nýjan þrótt og þróun með hugvitsamlegri breytingu í formi og nafni . Að fara að standa í þrasi fyrir dómstólum er ekki í boði , og sporin hræða einnig , því þrátt fyrir góðan málstað í deilum við ríkið t.d. varðandi málefni Krýsuvíkur , og síðar við Landsbanka ( áður Íslandsbanka ) um eignarhald á Thorsplani , höfum við farið flatt á slíku og þurft að borga fúlgur fjár . Hvað þá við erlendar stórborgir með vinsæl vörumerki að verja . Auðvitað hefði slík deila getað vakið svo mikla athygli á bænum okkar að kvikmyndaverin stóru í Hollywood hefðu slegist um að kaupa réttinn að kvikmyndahandriti um stjörnudeiluna Hollywood vs . Hafnarfjörður . Og hver ætti þá að leika Björgvin í Hollywoodútgáfunni ? Matt Damon , Brad Pitt eða Leonardo di Caprio ? Mæmaðir af Bruce Springsteen ? Fyrsta hugmyndin sem laust í kollinn á mér væri að nota merki bæjarins til að gera nýtt heiðurstákn . Nei nú þarf að hugsa og það hratt . Fyrsta hugmyndin sem laust í kollinn á mér væri að nota merki bæjarins til að gera nýtt heiðurstákn . Já sleppið öllum aulabröndurum eins og hálfvitann og annað í þeim dúr plís . Menningarviti kom upp í hugann . Orð sem upphaflega var gildishlaðið í neikvæðri merkingu um menningarelítuna . Ekki man ég lengur hver átti hugmyndina að þessu nýyrði , grunar að það gæti verið Guðmundur Guðmundarson í Lindu-umboðinu vestur í bæ , en honum var meinilla við fulltrúa hámenningarinnar og lét það óspart í ljós í ræðu og riti . Finnst þó eins og hann hafi frekar verið höfundur skammaryrðisins mannvitsbrekka . Orðið menningarviti hefur á seinni árum unnið sér sess í málinu sem jákvætt afl sem lýsir af , og er nú notað um vitann á Akranesi eftir breytt hlutverk . Og ekki viljum við fá stefnu fyrir dómstóla frá því ágæta fólki . En fallegt lógó og lýsandi nafn á þessa viðurkenningu er það sem við þurfum – og það strax . Mín hugmynd er sú að við ættum í leiðinni að útvíkka skilgreininguna á sjálfri viðurkenningunni og tengja hana ekki eingöngu framúrskarandi tónlistarfólki , heldur einnig verðugum fulltrúum skapandi og túlkandi lista í Hafnarfirði t.d. í tónlist , myndlist , leiklist , hönnun og ritlist hvers konar . Hafði reyndar stungið þessari hugmynd að góðum arkitekt í bænum sem setið hefur í nefnd um þróun og framtíð miðbæjarins , nokkru áður en hugmyndin um gangstéttarhellurnar kom til sögunnar . En okkar leiðir liggja stundum saman í kaffispjalli á Súfistanum , þar sem ég bað hann um að koma hugmynd minni um lifandi bautasteina og ljóðmanir um alla Strandgötu á framfæri , ásamt því að nota stóra húsgafla Strandgötunnar meira til grafískrar framsetningar á afrekum okkar listafólks , lifandi og liðnu , en framtak Ingvars Björns með þrívíddarverkin hafa komið mörgum í gott skap og lífgað upp á miðbæinn . En leggjumst nú öll á eitt og hugsum málið . Okkur leggst eitthvað gott til . Sjálfur vil ég sóma Björgvins Halldórssonar sem mestan og bestan , svo öll bið og vandræðagangur er til vansa . Hann á það inni hjá okkur að gera þetta vel . Stjörnur eiga að skína – ekki bara um jólin .